Mélyen tisztelt Igazgató úr!

Említettem önnek, legutóbbi találkozásunk során, hogy egy új történeten dolgozom. Kegyelmes uram a lelkemre kötötte, hogy amint elkészül, azonnal postázzam önnek, mert igen érdekli irományom. Ennek a roppant megtisztelő kérésnek teszek most eleget, ugyanis a Csongor és Tünde című művem elkészült s csak arra vár, hogy színpadra vigyék. Habár tudom, hogy most elég sűrű a műsorprogramjuk, mégis arra kérem, mutassa be színjátékomat! Engedje meg, hogy levelem hátralévő részében ecseteljem, miért oly fontos ez éppen most!

Múlt pénteki eszmefuttatásunk témája a fiatal generáció volt. Azt fejtegette, hogy mily motiválatlan az új nemzedék. Nem köti le őket Shakespeare Hamletje, sem Antigoné, sem Tartuffe. Ma a fiatal csak a szerelemnek, a mának él, nem gondolva múlttal, jövővel. Az ifjakat izgatja a misztika, rejtély, de semmiképp a józanész. Megérintett a probléma, s megrettentett; a magyar fiatalok motiválatlanok. Értük írtam meg hát a darabot, oly üzenettel mely nekik szól.

A történet főhőse egy nemes magyar úrfi és egy tündér leány, kik egymásba szerettek. Ám románcukat nem nézik jó szemmel, így dacolniuk kell a körülményekkel. Az ifjú, Csongor úrfi bejárta a világot, hogy meglelje élete értelmét, azt ki álmaiban él. Jellemző ma a fiatalokra, hogy bolyonganak, elvágyódnak innen, pedig az, mire szükségük van, pontosan ott van az orruk előtt, csak észre kell venniük. A történet a kertből indul, ahol van az a kincs, mire az ifjú szíve vágyik, s ott is teljesedik be. Ám Csongor ember, tökéletlen, gyakran hibát ejtő lény, így útnak indul. Soha nem lankadó lelkesedéssel követi szerelmesének lábnyomát. Tünde tudta, ő nem ember, máshol van az otthona, más az ő világa, ám minden észérv ellenére szereti Csongort. Néhol már a szerelem közhelyessé válik, elveszti igazi tartalmát, pedig az egyik legerősebb motiváló erő. Kitartásra, harcra, elszántságra ösztönöz, és érettséget követel. A két hős szerelme csak akkor teljesedhet be, ha kiállják a próbákat, melyhez elengedhetetlen egy szilárd jellem. Továbbá a történetben szerepel három vándor; egy pénzsóvár, egy hataloméhes és egy elmélkedő. Mindegyik megszállottan ragaszkodik vágyaihoz, melyek elmúlnak és értéktelenek. A pénz nem boldogít, a hatalom szertefoszlik, s a sok emelkedett, kusza, mindent megkérdőjelező ábrándozás nem vezet igazságra. Erre tanít a történet, ez az üzenet.

Továbbá, beszélgetésünk során, előkerült a nemzetiség, hazafiasság kérdése. Művembe ezt is beleszőttem, ugyanis ősi magyar motívumoktól kezdve, népköltészeti elemeken át a magyar hiedelemvilág is megjelenik benne. Talán berobbantaná a fiataljainkban azt az erős identitást, azt a bátor hazafiasságot, mellyel hőseink előttünk harcoltak, melyre ma szükség van.

Művem alapjául, igazi klasszikusokat választottam Shakespeare Szentivánéji álmát, Goethe Faustját, ókori mitológiákat, mondákat. Ezek az elemek, reményeim szerint, felkelti a fiatalok érdeklődését, s a következő Antigone előadáson is telve lesz a nézőközönség ifjakkal.

Ami a díszletet, a darab kivitelezését illeti, engedje el a fantáziáját és használjon bátran új eszközöket. Például a misztikus jeleneteknél füstöt, igazi tüzet, tükröket és trükköket.

A szereposztásnál, kérem, figyeljen arra, hogy ifjak legyenek a főszereplők, hisz ők közelebb állnak a fiatalokhoz. Csongor legyen álmodozó, merész, vakmerő, Tünde légies, emelkedett. Balga és Ilma legyenek igazi földi emberek, bohókásak, mulatságosak, csakúgy, mint a három ördög. Mirigy legyen ijesztő, és hátborzongató, hangja velőtrázó, hogy egyszer s mind megutálják a fiatalok a gonoszt.

Remélem, sikerült felkeltenem érdeklődését, s művem elnyeri tetszését. E darabbal közös a célunk; felpiszkálni a magyar ifjak szunnyadó ősi elszántságát, hazafiasságát!

Szívélyes üdvözlettel,

Vörösmarty Mihály